ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την ποιότητα των δημοσιονομικών στοιχείων που υποβλήθηκαν από τα κράτη μέλη το 2013 /* COM/2014/0122 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την ποιότητα των δημοσιονομικών στοιχείων που υποβλήθηκαν από τα κράτη μέλη το 2013 ΠΙΝΑΚΑΣ ΠΕΡΙΕΧΟΜΕΝΩΝ 1............ Ιστορικό. 3 2............ Κύρια συμπεράσματα που προκύπτουν απο τα στοιχεία που υποβλήθηκαν το 2013 σχετικά με τα επίπεδα δημόσιου ελλείμματος και δημόσιου χρέους. 3 2.1......... Επικαιρότητα, αξιοπιστία και πληρότητα. 3 2.1.1...... Επικαιρότητα. 3 2.1.2...... Αξιοπιστία. 4 2.1.3...... Πληρότητα των πινάκων και των δικαιολογητικών στοιχείων. 5 2.1.4...... Συμπληρωματικοί πίνακες σχετικά με τη χρηματοπιστωτική κρίση. 6 2.1.5...... Ερωτηματολόγιο για τη διακυβερνητική δανειοδότηση. 7 2.2......... Συμμόρφωση με τους λογιστικούς κανόνες και συνέπεια των στατιστικών στοιχείων. 7 2.2.1...... Ανταλλαγή πληροφοριών και διευκρινίσεις. 7 2.2.2...... Επισκέψεις διαλόγου και μεθοδολογικές επισκέψεις. 7 2.2.3...... Ειδικές συστάσεις της Eurostat 9 2.2.4...... Πρόσφατα μεθοδολογικά ζητήματα. 9 2.2.5...... Συνέπεια με τους σχετικούς λογαριασμούς της γενικής κυβέρνησης. 10 2.3......... Δημοσίευση. 11 2.3.1...... Δημοσίευση των συνολικών στοιχείων και λεπτομερείς πίνακες για τη γνωστοποίηση των στοιχείων 11 2.3.2...... Επιφυλάξεις σχετικά με την ποιότητα των στοιχείων. 12 2.3.3...... Τροποποιήσεις των υποβληθέντων στοιχείων. 12 2.3.4...... Δημοσίευση μεταδεδομένων (πίνακες απογραφής) 12 3............ Συμπεράσματα. 13 1. Ιστορικο Το άρθρο 8 παράγραφος 3 του κανονισμού (EK) αριθ. 479/2009 του Συμβουλίου (όπως τροποποιήθηκε με τον κανονισμό (ΕΚ) αριθ. 679/2010) για την εφαρμογή του πρωτοκόλλου σχετικά με τη διαδικασία του υπερβολικού ελλείμματος, το οποίο προσαρτάται στη συνθήκη για την ίδρυση της Ευρωπαϊκής Κοινότητας[1], ορίζει ότι η Επιτροπή (Eurostat) (εφεξής «η Eurostat») υποβάλλει τακτικά έκθεση στο Ευρωπαϊκό Κοινοβούλιο και στο Συμβούλιο σχετικά με την ποιότητα των πραγματικών στοιχείων που γνωστοποιούν τα κράτη μέλη. Στην εν λόγω ετήσια έκθεση παρέχεται γενική αξιολόγηση της επικαιρότητας, της αξιοπιστίας, της πληρότητας, της συμμόρφωσης με τους λογιστικούς κανόνες και της συνέπειας των στατιστικών στοιχείων. Η προηγούμενη έκθεση (σχετικά με τις γνωστοποιήσεις για το 2012) εγκρίθηκε από την Επιτροπή στις 20 Φεβρουαρίου 2013[2]. Η Eurostat αξιολογεί τακτικά την ποιότητα των πραγματικών στοιχείων που υποβάλλουν τα κράτη μέλη καθώς και τους λογαριασμούς της γενικής κυβέρνησης στους οποίους βασίζονται τα στοιχεία αυτά και οι οποίοι καταρτίζονται σύμφωνα με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (ΕΣΛ 95)[3]. Η εργασία αυτή επικεντρώνεται σε παράγοντες που εξηγούν το έλλειμμα ή το πλεόνασμα της γενικής κυβέρνησης και τη μεταβολή του χρέους της γενικής κυβέρνησης. Τα κράτη μέλη αποστέλλουν τις πληροφορίες αυτές στη Eurostat δύο φορές τον χρόνο. Μεταξύ αυτών περιλαμβάνονται συμπληρωματικές πληροφορίες, όπως το «Ερωτηματολόγιο που αφορά τους πίνακες γνωστοποιήσεων ΔΥΕ», ο «Συμπληρωματικός πίνακας σχετικά με τη χρηματοπιστωτική κρίση» και διμερείς επεξηγήσεις των κρατών μελών. Η Eurostat διατηρεί επίσης διαρκή διάλογο με τα κράτη μέλη πραγματοποιώντας τακτικές επισκέψεις διαλόγου στο πλαίσιο της ΔΥΕ. Η παρούσα έκθεση βασίζεται στα κύρια συμπεράσματα και στα αποτελέσματα των εκθέσεων που υποβλήθηκαν στο πλαίσιο της ΔΥΕ το 2013, εστιάζοντας στην τελευταία οικονομική περίοδο του Οκτωβρίου 2013. Κατά περίπτωση, γίνονται συγκρίσεις με τα στοιχεία που υποβλήθηκαν τον Απρίλιο του 2013, καθώς και με τα στοιχεία του 2012. 2. Κυρια συμπερασματα που προκυπτουν απο τα στοιχεία που υποβλήθηκαν το 2013 σχετικά με τα επίπεδα δημόσιου ελλείμματος και δημόσιου χρέους 2.1. Επικαιρότητα, αξιοπιστία και πληρότητα 2.1.1. Επικαιρότητα Απαιτείται από τα κράτη μέλη να αναφέρουν στη Eurostat τα προβλεπόμενα και τα πραγματικά δημοσιονομικά στοιχεία της ΔΥΕ δύο φορές το χρόνο, πριν από την 1η Απριλίου και την 1η Οκτωβρίου[4]. Κατά το 2013, η υποβολή στοιχείων στο πλαίσιο της ΔΥΕ κάλυψε τα έτη από το 2009 έως το 2013. Τα στοιχεία για το 2013 είναι αυτά που προϋπολογίζονται από τις εθνικές αρχές, ενώ τα στοιχεία για τα έτη 2009 έως 2012 είναι τα πραγματικά (δηλαδή τελικά, ενδιάμεσα, προσωρινά ή κατ’ εκτίμηση στοιχεία). Σύμφωνα με το άρθρο 8 παράγραφος 1 του κανονισμού (ΕΚ) αριθ. 479/2009, η Eurostat αξιολογεί τα πραγματικά στοιχεία που γνωστοποιούνται από τα κράτη μέλη, όχι όμως τα προβλεπόμενα στοιχεία. Η συμμόρφωση με τις προθεσμίες υποβολής των στοιχείων είναι συνήθως πολύ καλή. Το 2013 όλα τα κράτη μέλη ανέφεραν τα πραγματικά στοιχεία τους πριν από τη νόμιμη προθεσμία και στις δύο κοινοποιήσεις ΔΥΕ. Η Κροατία γνωστοποίησε στοιχεία για πρώτη φορά τον Οκτώβριο του 2013. Όσον αφορά τα προβλεπόμενα στοιχεία, στην περίοδο αναφοράς του Οκτωβρίου 2013 ορισμένες χώρες παρέδωσαν προβλεπόμενα στοιχεία για το έτος 2013 αργότερα. 2.1.2. Αξιοπιστία Οι αναθεωρήσεις μεταξύ των κοινοποιήσεων του Απριλίου 2013 και του Οκτωβρίου 2013 οφείλονταν κυρίως σε επικαιροποιήσεις των αρχικών στοιχείων και σε μεθοδολογικές αλλαγές, όπως η ανακατάταξη ορισμένων συναλλαγών. Ως συνήθως, το χρέος αναθεωρήθηκε λιγότερο από το έλλειμμα την περίοδο μεταξύ Απριλίου και Οκτωβρίου. Οι πιο εκτεταμένες αναθεωρήσεις στο δημοσιονομικό έλλειμμα αφορούσαν την Ελλάδα και την Ιρλανδία. Στην Ελλάδα, το έλλειμμα αναθεωρήθηκε προς τα κάτω στο διάστημα μεταξύ των κοινοποιήσεων ΔΥΕ του Απριλίου και του Οκτωβρίου 2013 για το έτος 2012, λόγω της διαθεσιμότητας ελεγμένων στοιχείων για τα προς ανάκτηση ποσά από το Ελληνικό Ταμείο Χρηματοπιστωτικής Σταθερότητας (ΕΤΧΣ) σε περιπτώσεις εξυγίανσης τραπεζών. Στην Ιρλανδία, η μείωση του ελλείμματος για το έτος 2009 οφειλόταν κυρίως στο γεγονός ότι συμπεριλήφθηκαν λεπτομερέστερα στοιχεία ισολογισμού σχετικά με τα έσοδα και τις δαπάνες των κυβερνητικών υπηρεσιών. Η αύξηση του ιρλανδικού ελλείμματος για το έτος 2012 οφειλόταν στην αλλαγή του χρόνου καταγραφής μιας πώλησης άδειας παγκόσμιου συστήματος κινητών τηλεπικοινωνιών (UMTS ) καθώς και σε επικαιροποιήσεις αρχικών στοιχείων σχετικά με φόρους, έσοδα/δαπάνες κυβερνητικών υπηρεσιών και του εθνικού παρόχου υγειονομικής περίθαλψης. Όσον αφορά το χρέος, οι πιο εκτεταμένες αναθεωρήσεις μεταξύ Απριλίου και Οκτωβρίου παρατηρήθηκαν στην Τσεχική Δημοκρατία, τη Δανία και την Πορτογαλία. Στην Τσεχική Δημοκρατία, το χρέος που γνωστοποιήθηκε για τα έτη 2009-2012 αυξήθηκε λόγω μιας διόρθωσης στην αποτίμηση αντισταθμισμένων χρεωστικών τίτλων εκφρασμένων σε ξένο νόμισμα. Στη Δανία, το χρέος αναθεωρήθηκε προς τα κάτω για το έτος 2012 λόγω επικαιροποίησης των αρχικών στοιχείων για μονάδες της κεντρικής διοίκησης και της τοπικής αυτοδιοίκησης καθώς και για τους οργανισμούς κοινωνικής ασφάλισης. Στην Πορτογαλία, η αύξηση του χρέους οφειλόταν στην αναταξινόμηση μιας μονάδας του δημόσιου τομέα στην περιοχή της Μαδέρα και στην αναταξινόμηση ως δανείων ορισμένων προκαταβολών που κατέβαλε μια δημόσια επιχείρηση στο κράτος. Μεταξύ Απριλίου και Οκτωβρίου υπήρξαν σημαντικές αναθεωρήσεις στο ΑΕΠ της Εσθονίας για τα έτη 2009, 2011 και 2012, και του Λουξεμβούργου για τα έτη 2009-2012. Όσον αφορά τις αναθεωρήσεις που πραγματοποιήθηκαν εντός της περιόδου κοινοποίησης, τα περισσότερα κράτη μέλη αναθεώρησαν τα στοιχεία που υπέβαλαν μετά την πρώτη υποβολή τον Οκτώβριο του 2013. Εστάλησαν 30 αναθεωρημένες κοινοποιήσεις από 18 χώρες, ενώ τον Απρίλιο του 2013 εστάλησαν 46 αναθεωρημένες κοινοποιήσεις από 24 χώρες. Τα κράτη μέλη έστειλαν τις περισσότερες από τις αναθεωρημένες κοινοποιήσεις για να απαντήσουν σε σχόλια, τεχνικές ερωτήσεις ή παρατηρήσεις της Eurostat σχετικά με την πληρότητα στοιχείων που έλειπαν, διορθώσεις τεχνικών σφαλμάτων, εσωτερικές ασυνέπειες, προσαρμογές στους πίνακες κοινοποίησης ή στο σχετικό ερωτηματολόγιο ή σε εσφαλμένες καταχωρίσεις σε πίνακες. Το 2013 οι αναθεωρημένες κοινοποιήσεις εντός της περιόδου κοινοποίησης δεν άλλαξαν σημαντικά τα επίπεδα ελλείμματος και δημοσίου χρέους που είχαν αναφερθεί αρχικά από τα κράτη μέλη, εκτός από την περίοδο του Οκτωβρίου, όταν το έλλειμμα αναθεωρήθηκε κατά περισσότερο από +0,2 ποσοστιαίες μονάδες (π.μ.) του ΑΕγχΠ κατά τη διάρκεια της περιόδου κοινοποίησης για την Κροατία και την Ιρλανδία. 2.1.3. Πληρότητα των πινάκων και των δικαιολογητικών στοιχείων Η πληρότητα των πινάκων που υποβάλλονται αποτελεί νομική υποχρέωση και είναι αναγκαία για να εκτιμήσει σωστά η Eurostat την ποιότητα των στοιχείων. Στο άρθρο 8 παράγραφος 2 του κανονισμού (ΕΚ) αριθ. 479/2009, όπως έχει τροποποιηθεί, ορίζεται ότι τα κράτη μέλη πρέπει να παρέχουν στην Eurostat τις κατάλληλες στατιστικές πληροφορίες, «ειδικότερα: α) δεδομένα εθνικών λογαριασμών· β) απογραφές· γ) πίνακες γνωστοποίησης στοιχείων δημοσιονομικής θέσης της ΔΥΕ· δ) πρόσθετα ερωτηματολόγια και διευκρινίσεις σχετικά με τις γνωστοποιήσεις». Υπάρχουν τέσσερις κύριοι πίνακες γνωστοποίησης της ΔΥΕ. Η συμπλήρωση των πινάκων 1 έως 3 της ΔΥΕ αποτελεί νομική υποχρέωση, ενώ η υποβολή του πίνακα 4 της ΔΥΕ συμφωνήθηκε από τα κράτη μέλη[5]. Οι πίνακες 1 και 2Α (κεντρική κυβέρνηση) καλύπτουν τα έτη 2009 έως 2013, ενώ οι άλλοι πίνακες καλύπτουν τα έτη 2009 έως 2012[6]. Τα περισσότερα κράτη μέλη συμπλήρωσαν όλους τους πίνακες γνωστοποίησης της ΔΥΕ[7]. Στην έκθεση του Οκτωβρίου 2013 για τους πίνακες 2 της ΔΥΕ, όλα τα κράτη μέλη παρουσίασαν πληροφορίες για τη σχέση ανάμεσα στο ταμειακό υπόλοιπο και το πλεόνασμα/έλλειμμα της ΔΥΕ για όλους τους υποτομείς. Στο Ηνωμένο Βασίλειο, το ταμειακό υπόλοιπο θεωρείται βάσει του ΕΣΛ 95. Επομένως, κοινοποιούνται πολύ λίγες προσαρμογές για τη μετατροπή του ταμειακού υπολοίπου σε έλλειμμα/πλεόνασμα σύμφωνα με το ΕΣΛ. Ορισμένες άλλες χώρες κοινοποιούν κι εκείνες περιορισμένο αριθμό μεταβατικών εγγραφών. Για τον πίνακα 3 της ΔΥΕ δεν υπέβαλαν όλα τα κράτη μέλη όλες τις κατανομές. Συγκεκριμένα, δεν κοινοποιήθηκαν σε όλες τις περιπτώσεις τα αναλυτικά στοιχεία που είχαν ζητηθεί για τις εγγραφές «δάνεια» και «συμμετοχικοί τίτλοι». Επιπλέον, μερικές χώρες ακολουθούν μια πρακτική να δηλώνουν μηδενική στατιστική απόκλιση, πράγμα το οποίο κατά κανόνα συνεπάγεται ότι η απόκλιση συμπεριλαμβάνεται εσφαλμένα στην κατηγορία «λοιποί εισπρακτέοι/πληρωτέοι λογαριασμοί». Παρά τις βελτιώσεις που έχουν σημειωθεί σε ορισμένα κράτη μέλη, η συνολική κάλυψη του πίνακα 4 της ΔΥΕ εξακολουθεί να είναι ανεπαρκής σε πολλές περιπτώσεις. Συγκεκριμένα, πολλές χώρες δεν παρέχουν πλήρη στοιχεία για το απόθεμα υποχρεώσεων από εμπορικές πιστώσεις και προκαταβολές. Η πληρότητα των πινάκων της ΔΥΕ μπορεί να βελτιωθεί ακόμη περισσότερο. Ωστόσο, τα υπόλοιπα ζητήματα αναμένεται να έχουν ελάχιστο αντίκτυπο στην ποιότητα των στοιχείων. Όλα τα κράτη μέλη απάντησαν στο «Ερωτηματολόγιο που αφορά τους πίνακες γνωστοποίησης»[8]. Παρ’ ότι η κάλυψη και η ποιότητα των απαντήσεων εξακολουθεί να βελτιώνεται σε σύγκριση με το παρελθόν, είναι αναγκαίο να σημειωθεί περαιτέρω πρόοδος, επειδή ορισμένες χώρες δεν υπέβαλαν όλα τα αναλυτικά στοιχεία που ζητούνταν στο ερωτηματολόγιο. Αυτό ισχύει κυρίως για τα στοιχεία που αφορούν αξιώσεις της κεντρικής κυβέρνησης και ακυρώσεις χρέους, την κατανομή λοιπών εισπρακτέων/πληρωτέων λογαριασμών, την καταγραφή των κρατικών εγγυήσεων (κυρίως την κάλυψη του υποτομέα της τοπικής αυτοδιοίκησης) και τα στοιχεία για τις εισφορές κεφαλαίου. 2.1.4. Συμπληρωματικοί πίνακες σχετικά με τη χρηματοπιστωτική κρίση Η Eurostat συλλέγει, από τις 15 Ιουλίου 2009, ένα σύνολο στοιχείων σχετικά με τη χρηματοπιστωτική κρίση σε συμπληρωματικό πίνακα. Το μέρος 1 του συμπληρωματικού πίνακα αφορά στοιχεία σχετικά με τις συναλλαγές που καταγράφονται στους λογαριασμούς εσόδων/δαπανών της κυβέρνησης και έχουν πραγματικό αντίκτυπο στο έλλειμμα/πλεόνασμα της ΔΥΕ. Το μέρος 2 του συμπληρωματικού πίνακα αφορά τα στοιχεία σχετικά με τα αποθέματα χρηματοοικονομικών περιουσιακών στοιχείων και υποχρεώσεων που προκύπτουν από τη στήριξη προς τα χρηματοπιστωτικά ιδρύματα. Γίνεται διάκριση μεταξύ των δραστηριοτήτων οι οποίες έχουν πραγματικά συμβάλει στα στοιχεία παθητικού του Δημοσίου (που συμπεριλαμβάνονται στο δημόσιο χρέος) και των δραστηριοτήτων που θα μπορούσαν ενδεχομένως να συμβάλουν στα στοιχεία παθητικού του Δημοσίου στο μέλλον, αλλά προς το παρόν θεωρείται ότι εξαρτώνται από μελλοντικά γεγονότα (που δεν περιλαμβάνονται στο δημόσιο χρέος). Οι πίνακες αυτοί δείχνουν τις κυβερνητικές παρεμβάσεις που αφορούν άμεσα τη στήριξη προς τα χρηματοπιστωτικά ιδρύματα. Δεν συμπεριλαμβάνονται τα μέτρα στήριξης για μη χρηματοπιστωτικά ιδρύματα ούτε τα γενικά μέτρα οικονομικής στήριξης. Τα στοιχεία που συγκεντρώθηκαν το 2013 αφορούν την περίοδο από το 2007 έως το 2012. Όλα τα κράτη μέλη εκτός από οκτώ (Βουλγαρία, Τσεχική Δημοκρατία, Εσθονία, Κροατία, Μάλτα, Πολωνία, Ρουμανία και Σλοβακία) ανέφεραν διάφορες παρεμβάσεις που πραγματοποιήθηκαν από τη γενική κυβέρνηση στο πλαίσιο της χρηματοπιστωτικής κρίσης την περίοδο 2007-2012. Η Eurostat δημοσίευσε σημείωμα παράλληλα με τις ανακοινώσεις τύπου για τη ΔΥΕ που αναλύει τα εν λόγω δεδομένα[9]. 2.1.5. Ερωτηματολόγιο για τη διακυβερνητική δανειοδότηση Τα κράτη μέλη παρουσιάζουν επίσης στοιχεία για τη διμερή διακυβερνητική δανειοδότηση, συνήθως στο πλαίσιο προγραμμάτων. Η ανακοίνωση τύπου για τη ΔΥΕ περιλαμβάνει αυτές τις πληροφορίες καθώς και πληροφορίες για τη διακυβερνητική δανειοδότηση στο πλαίσιο του Ευρωπαϊκού Ταμείου Χρηματοοικονομικής Σταθερότητας (ΕΤΧΣ), οι οποίες επιτρέπουν την ανάλυση των δανείων που χορηγούν τα κράτη μέλη για τη στήριξη δραστηριοτήτων σε άλλα κράτη μέλη (το 2012, κυρίως στην Ελλάδα, την Ιρλανδία και την Πορτογαλία). Ο εν λόγω διμερής διακυβερνητικός δανεισμός και ο διακυβερνητικός δανεισμός στο πλαίσιο του ΕΤΧΣ αυξήθηκαν σημαντικά στο πλαίσιο της χρηματοπιστωτικής κρίσης. Αφαιρούνται κατά τον υπολογισμό του συγκεντρωτικού χρέους Μάαστριχτ της ΕΕ των 28 και της ευρωζώνης[10], καθώς εμφανίζονται και τα δύο σε ενοποιημένη βάση. Λόγω αυτής της ενοποίησης, το συγκεντρωτικό χρέος της ΕΕ των 28 και της ευρωζώνης δεν ισούται με το αριθμητικό άθροισμα του χρέους των κρατών μελών (δηλαδή οι δανειοδοτήσεις μεταξύ κυβερνήσεων δεν περιλαμβάνονται, για να αποφευχθεί ο διπλός υπολογισμός). Τα αριθμητικά στοιχεία που κοινοποιήθηκαν για τα έτη 2011 και 2012 για τα κράτη μέλη περιλαμβάνουν, συνεπώς, τα ποσά που αφορούν το ΕΤΧΣ. 2.2. Συμμόρφωση με τους λογιστικούς κανόνες και συνέπεια των στατιστικών στοιχείων 2.2.1. Ανταλλαγή πληροφοριών και διευκρινίσεις Κατά την περίοδο κοινοποίησης μεταξύ της προθεσμίας υποβολής, την 1η Οκτωβρίου, και της δημοσίευσης των στοιχείων, στις 21 Οκτωβρίου 2013, η Eurostat επικοινώνησε με τις εθνικές στατιστικές αρχές όλων των κρατών μελών για να ζητήσει περισσότερες πληροφορίες και να διευκρινίσει την εφαρμογή των λογιστικών κανόνων σε συγκεκριμένες συναλλαγές. Η διαδικασία αυτή περιλάμβανε την ανταλλαγή πολλών επιστολών μεταξύ της Eurostat και των εθνικών αρχών. Η πρώτη σειρά αιτημάτων για διευκρινίσεις στάλθηκε σε όλες τις χώρες πριν από τις 4 Οκτωβρίου. Η δεύτερη σειρά αιτημάτων στάλθηκε σε 23 χώρες και η τρίτη σειρά σε ένδεκα χώρες. Η τέταρτη σειρά αιτημάτων στάλθηκε σε τέσσερα κράτη μέλη. Για ορισμένες χώρες η Eurostat ζήτησε αναθεωρημένους πίνακες γνωστοποίησης[11]. 2.2.2. Επισκέψεις διαλόγου και μεθοδολογικές επισκέψεις Στον τροποποιημένο κανονισμό (ΕΚ) αριθ. 479/2009 προβλέπονται επισκέψεις διαλόγου και μεθοδολογικές επισκέψεις. Οι επισκέψεις διαλόγου, συμπεριλαμβανομένων των επονομαζόμενων «ανάντη επισκέψεων διαλόγου»[12], στα κράτη μέλη πραγματοποιούνται σε τακτικά διαστήματα με σκοπό την αναθεώρηση των υποβληθέντων στοιχείων, την εξέταση μεθοδολογικών ζητημάτων, την ανταλλαγή απόψεων σχετικά με στατιστικές πηγές και την αξιολόγηση της συμμόρφωσης με τους σχετικούς λογιστικούς κανόνες, π.χ. σχετικά με την οριοθέτηση του δημόσιου τομέα, τον χρόνο καταγραφής και την ταξινόμηση των συναλλαγών και υποχρεώσεων του Δημοσίου. Σε περίπτωση που τεθεί από κράτος μέλος κάποιο συγκεκριμένο σημαντικό ζήτημα, το οποίο δεν μπορεί να επιλυθεί παρά μόνο με αυτοπρόσωπη συνάντηση με τις αρμόδιες αρχές, οργανώνεται με συνοπτική διαδικασία μια επίσκεψη ad hoc στο εν λόγω κράτος μέλος. Το 2013, η Eurostat διενήργησε τις ακόλουθες επισκέψεις διαλόγου στο πλαίσιο της ΔΥΕ: Ισπανία (24-25 Ιανουαρίου), Ηνωμένο Βασίλειο (24-25 Ιανουαρίου), Ιταλία (4-5 Φεβρουαρίου), Εσθονία (27-28 Φεβρουαρίου), Πολωνία (6-8 Μαρτίου ανάντη επίσκεψη διαλόγου), Ελλάδα (20-21 Μαρτίου), Λουξεμβούργο (15 Μαΐου), Σουηδία (4-5 Ιουνίου), Γερμανία (18-21 Ιουνίου και 22-25 Οκτωβρίου, ανάντη επισκέψεις διαλόγου), Ρουμανία (19-20 Ιουνίου), Πολωνία (8-9 Ιουλίου), Ρουμανία (28-30 Αυγούστου, ανάντη επίσκεψη διαλόγου - παρακολούθηση), Σλοβενία (12-13 Σεπτεμβρίου), Ελλάδα (24-25 Σεπτεμβρίου), Φινλανδία (18-19 Νοεμβρίου), Κάτω Χώρες (26 Νοεμβρίου), Σλοβενία (27-29 Νοεμβρίου, ανάντη επίσκεψη διαλόγου) και Σλοβακία (28-29 Νοεμβρίου). Επιπλέον, το 2013 πραγματοποιήθηκαν επισκέψεις ad hoc στην Κροατία στις 14-15 Μαρτίου και στην Ισπανία στις 20-21 Μαρτίου και στις 26-27 Σεπτεμβρίου. Το 2013, η Eurostat πραγματοποίησε μια επίσκεψη στη Λετονία στις 8-9 Απριλίου, πριν την ένταξή της στην ευρωζώνη, και μια επίσκεψη στην Κροατία στις 26-27 Ιουνίου, πριν την ένταξή της στην ΕΕ. Στα θέματα που συζητήθηκαν επανειλημμένα στο πλαίσιο των επισκέψεων περιλαμβάνονταν η ταξινόμηση μονάδων εντός ή εκτός του τομέα της γενικής κυβέρνησης (δηλαδή των μονάδων των δημόσιων μεταφορών, των δημόσιων επιχειρήσεων, της τηλεόρασης και του ραδιοφώνου, των νοσοκομείων και των πανεπιστημίων), οι εισφορές κεφαλαίου, οι συμπράξεις δημόσιου-ιδιωτικού τομέα, οι επιχορηγήσεις από τον προϋπολογισμό της ΕΕ, η καταγραφή των εγγυήσεων καθώς και η γενική διαχείριση της ποιότητας των ανάντη ροών στοιχείων. Τα τελικά πορίσματα κάθε επίσκεψης διαλόγου, μεταξύ των οποίων η περιγραφή των συμφωνηθέντων σημείων δράσης καθώς και η περιγραφή της κατάστασης, αποστέλλονται στην Οικονομική και Δημοσιονομική Επιτροπή και δημοσιεύονται στον δικτυακό τόπο της Eurostat. Η υλοποίηση αυτών των σημείων δράσης οδηγεί σε βελτίωση της ποιότητας των στοιχείων με την πάροδο του χρόνου. Οι μεθοδολογικές επισκέψεις πραγματοποιούνται μόνο σε περιπτώσεις που η Eurostat έχει εντοπίσει σημαντικούς κινδύνους ή προβλήματα όσον αφορά την ποιότητα των στοιχείων, ιδιαίτερα όταν αφορούν τις χρησιμοποιούμενες μεθόδους, έννοιες ή ταξινομήσεις. Καμία τέτοια μεθοδολογική επίσκεψη δεν πραγματοποιήθηκε το 2013. 2.2.3. Ειδικές συστάσεις της Eurostat Τα κράτη μέλη συμβουλεύονται τακτικά τη Eurostat για την αποσαφήνιση διαφόρων εθνικών λογιστικών προβλημάτων σχετικά με μελλοντικές ή παρελθούσες ενέργειες. Η Eurostat παρέχει συστάσεις σύμφωνα με τις υφιστάμενες κατευθυντήριες γραμμές. Για τη συμμόρφωση με τη διάταξη περί διαφάνειας του τροποποιημένου κανονισμού (EΚ) αριθ. 479/2009, η Eurostat δημοσιεύει τις συστάσεις της[13], εκτός αν το οικείο κράτος μέλος έχει αντίρρηση. Η Eurostat δημοσίευσε το 2013 τις ακόλουθες συστάσεις: λογιστική μεταχείριση της Bank of England Asset Purchase Facility Fund (BEAPFF) και ροή κεφαλαίων μεταξύ της Τράπεζας της Αγγλίας και του υπουργείου Οικονομικών στο Ηνωμένο Βασίλειο· στατιστική μεταχείριση μιας πώλησης δικαιώματος πριν από ιδιωτικοποίηση στην Πορτογαλία· ανακεφαλαιοποίηση του ομίλου Dexia στο Βέλγιο· ταξινόμηση της Sociedad de activοs de Restructuration (SAREB) στην Ισπανία· καταγραφή των δημοσιονομικών διορθώσεων που αφορούν πόρους της ΕΕ σύμφωνα με το άρθρο 100 παράγραφος 1 του κανονισμού (ΕΚ) αριθ. 1083/2006 στη Ρουμανία· στατιστική μεταχείριση της δεκαπενταετούς παραχώρησης του φάσματος συχνοτήτων κινητής τηλεφωνίας στην Ουγγαρία· μεταχείριση της κτηματομεσιτικής συναλλαγής LAK Invest στη φλαμανδική περιφέρεια του Βελγίου· καταγραφή της προμήθειας εγγύησης IABF στις Κάτω Χώρες· μεταχείριση των επιστροφών φόρου, των χρηματικών ποινών και των ενδιάμεσων πληρωμών στη φορολογική υπόθεση της Βρετανικής Φορολογικής και Τελωνειακής Διοίκησης (HMRC) στο Ηνωμένο Βασίλειο· καταγραφή της ακύρωσης οφειλών που αφορούν ποινές και πρόστιμα καταβλητέα από την CFR Cai Ferate προς ιδιώτες παρόχους ενέργειας στη Ρουμανία· και στατιστική ταξινόμηση της «MyCSP Ltd.» στο Ηνωμένο Βασίλειο. 2.2.4. Πρόσφατα μεθοδολογικά ζητήματα Ως συνήθως, η Eurostat αξιολόγησε την ορθή εφαρμογή των κανόνων του ΕΣΛ 95, ειδικότερα λαμβάνοντας υπόψη τις πλέον πρόσφατες αποφάσεις της σύμφωνα με το άρθρο 10 παράγραφος 2 του κανονισμού (ΕΚ) αριθ. 479/2009. Οι αποφάσεις αυτές περιλαμβάνονται στο εγχειρίδιο σχετικά με το δημόσιο έλλειμμα και χρέος (ΕΔΕΧ), του οποίου η τελευταία έκδοση δημοσιεύτηκε τον Φεβρουάριο του 2013[14]. Η νέα έκδοση περιλαμβάνει τρία νέα κεφάλαια, τα οποία αποτέλεσαν αντικείμενο διαβουλεύσεων της Επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (ΕΣΝΧΙΠ): ευρωπαϊκοί φορείς που σχετίζονται με την κρίση δημοσίου χρέους της ευρωζώνης (ΕΤΧΣ και ΕΜΣ)· δάνεια χαμηλού επιτοκίου και πώληση κρατικών δανείων χαμηλού επιτοκίου σε τρίτους· και εμπορία αδειών εκπομπής αερίων. Ήσσονος σημασίας διευκρινίσεις προστέθηκαν επίσης σε άλλα κεφάλαια του ΕΔΕΧ. Μετά την τελευταία (τέταρτη) συνεδρίαση, τον Ιούλιο 2013, της ομάδας δράσης που ασχολείται με την "προσαρμογή" του υπάρχοντος ΕΔΕΧ βάσει του νέου ΕΣΛ 2010, ένα σχέδιο ΕΔΕΧ προσαρμοσμένο στη μεθοδολογία του ΕΣΛ 2010 οριστικοποιήθηκε και παραδόθηκε στα κράτη μέλη τον Αύγουστο του 2013. Τον Ιανουάριο του 2013 η Eurostat δημοσίευσε την απόφασή της για τη στατιστική καταγραφή των δανείων χαμηλού επιτοκίου[15] και επίσης την απόφαση για τη στατιστική ταξινόμηση του Ευρωπαϊκού Μηχανισμού Σταθερότητας[16], αφού έγιναν γνωστά τα τελικά χαρακτηριστικά του ΕΜΣ. Τον Μάρτιο του 2013 η Eurostat δημοσίευσε την απόφασή της σχετικά με την αποσαφήνιση των κριτηρίων για την καταγραφή των κρατικών εισφορών κεφαλαίου σε τράπεζες[17] καθώς κατέστη αναγκαία η περαιτέρω αποσαφήνιση των κριτηρίων για την ταξινόμηση των εισφορών κεφαλαίου σε τράπεζες, ιδίως στην περίπτωση οργανισμών που εξέρχονται από την αγορά. Τον Ιούλιο του 2013 η Eurostat δημοσίευσε την απόφασή της για τη θέσπιση ενός συμπληρώματος σχετικά με τις ενδεχόμενες υποχρεώσεις και τις πιθανές δεσμεύσεις στο σχετικό ερωτηματολόγιο της ΔΥΕ[18] Το νέο ερωτηματολόγιο περιλαμβάνει πίνακες για τις εγγυήσεις, τις εκτός ισολογισμού συμπράξεις δημοσίου και ιδιωτικού τομέα (ΣΔΙΤ) και τα μη εξυπηρετούμενα δάνεια, και θεσπίστηκε στο πλαίσιο της οδηγίας 2011/85/ΕΚ του Συμβουλίου, της 8ης Νοεμβρίου 2011, σχετικά με τις απαιτήσεις για τα δημοσιονομικά πλαίσια των κρατών μελών[19]. Τα πρώτα στοιχεία θα κοινοποιηθούν από τη Eurostat τον Ιανουάριο του 2015, μαζί με τα στοιχεία για το συνολικό παθητικό των κρατικά ελεγχόμενων μονάδων που ταξινομούνται εκτός της γενικής κυβέρνησης. Έπειτα από άκαρπη διαβούλευση της ΕΣΝΧΙΠ για το ζήτημα, τον Νοέμβριο του 2013 η Eurostat δημοσίευσε την απόφασή της για την καταγραφή των μη ισορροπημένων μεταβιβάσεων συνταξιοδοτικών υποχρεώσεων στην κυβέρνηση βάσει του ΕΣΛ 2010 («Unbalanced transfers of pension obligations to the government under ESA 2010»). Από τον Ιανουάριο του 2013, η Eurostat έχει δημοσιεύσει στον δικτυακό της τόπο τον κατάλογο διαδικασιών ΔΥΕ («Inventory of EDP processes»). Σκοπός του εγγράφου είναι να περιγράψει τις διαδικασίες και τις αρχές που εφαρμόζονται κατά τη διαδικασία επαλήθευσης των στοιχείων ΔΥΕ από τη Eurostat. 2.2.5. Συνέπεια με τους σχετικούς λογαριασμούς της γενικής κυβέρνησης Οι προθεσμίες για την γνωστοποίηση που ορίζονται στον τροποποιημένο κανονισμό (ΕΚ) αριθ. 479/2009, δηλαδή η 1η Απριλίου και η 1η Οκτωβρίου κάθε έτους, καθιερώθηκαν για να εξασφαλιστεί η συνέπεια με τους αντίστοιχους ετήσιους και τριμηνιαίους λογαριασμούς του δημόσιου τομέα, όπως αναφέρονται στη Eurostat στο πλαίσιο των διαφόρων πινάκων διαβιβάσεων του ΕΣΛ 95. Η Eurostat αναλύει συστηματικά κατά πόσον συνάδουν οι γνωστοποιήσεις ΔΥΕ με τους λογαριασμούς της γενικής κυβέρνησης στους οποίους βασίζονται τα στοιχεία. Για παράδειγμα, το σύνολο των δαπανών και των εσόδων της γενικής κυβέρνησης πρέπει να αντιστοιχεί στο έλλειμμα που δηλώθηκε. Η συνολική συνέπεια των στοιχείων της ΔΥΕ με τους υποβληθέντες λογαριασμούς της γενικής κυβέρνησης στο πλαίσιο του ΕΣΛ 95 βελτιώνεται όλο και περισσότερο τα τελευταία χρόνια, αν και η κατάσταση εξακολουθεί να είναι καλύτερη για τα μη χρηματοοικονομικά απ’ ό,τι για τα χρηματοοικονομικά στοιχεία. Στα στοιχεία που υποβλήθηκαν τον Οκτώβριο του 2013, η συνέπεια μεταξύ των αριθμητικών στοιχείων ΔΥΕ και των πινάκων 2 και 25 του ΕΣΛ (τόσο σε ετήσιο όσο και σε τριμηνιαίο επίπεδο) ήταν πλήρης για τα μη χρηματοοικονομικά στοιχεία και το τριμηνιαίο δημόσιο χρέος (πίνακας 28 του ΕΣΛ). Ωστόσο, εξακολουθούν να απαιτούνται προσπάθειες από τα κράτη μέλη προκειμένου να διασφαλιστεί η συνέπεια μεταξύ των πινάκων ΔΥΕ και του ΕΣΛ όσον αφορά τα χρηματοοικονομικά στοιχεία. Σημαντικές ασυνέπειες μεταξύ των στοιχείων της ΔΥΕ και των τριμηνιαίων χρηματοπιστωτικών λογαριασμών εμφανίστηκαν στα στοιχεία που υποβλήθηκαν τον Οκτώβριο του 2013 για έξι κράτη μέλη, ενώ για πάνω από το ένα τρίτο των κρατών μελών υπήρχαν ασυνέπειες μεταξύ των στοιχείων της ΔΥΕ και των ετήσιων χρηματοοικονομικών λογαριασμών του ΕΣΛ στο απόθεμα των υποχρεώσεων από εμπορικές πιστώσεις και προκαταβολές. 2.3. Δημοσίευση 2.3.1. Δημοσίευση των συνολικών στοιχείων και λεπτομερείς πίνακες για τη γνωστοποίηση των στοιχείων Το άρθρο 14 παράγραφος 1 του τροποποιημένου κανονισμού (ΕΚ) αριθ. 479/2009 ορίζει τα εξής: «Η Επιτροπή (Eurostat) παρέχει τα στοιχεία του πραγματικού δημόσιου ελλείμματος και του πραγματικού δημόσιου χρέους, κατ’ εφαρμογή του πρωτοκόλλου σχετικά με τη διαδικασία υπερβολικού ελλείμματος, εντός τριών εβδομάδων από τη λήξη των προθεσμιών γνωστοποίησης […]. Η εν λόγω παροχή στοιχείων πραγματοποιείται μέσω δημοσίευσης.» Τα στοιχεία για το δημόσιο έλλειμμα και το δημόσιο χρέος δημοσιεύθηκαν στις 22 Απριλίου[20] και στις 21 Οκτωβρίου[21] 2013 μαζί με όλους τους πίνακες γνωστοποίησης των στοιχείων, όπως κοινοποιήθηκαν από τα κράτη μέλη. Από τον Φεβρουάριο του 2012, η Eurostat δημοσιεύει τακτικά τριμηνιαίο δελτίο τύπου σχετικά με το χρέος Μάαστριχτ, σε περίπου t+115 ημέρες. Από τον Φεβρουάριο του 2012, η Eurostat δημοσιεύει «στατιστικές εν συντομία» για το τριμηνιαίο δημόσιο έλλειμμα. Η Eurostat δημοσιεύει επίσης στον δικτυακό της τόπο τις ετήσιες και τις τριμηνιαίες στατιστικές δημόσιων χρηματοοικονομικών, στις οποίες βασίζονται τα στοιχεία της ΔΥΕ, μαζί με ένα σημείωμα για την προσαρμογή των αποθεμάτων-ροών[22]. Η Eurostat δημοσιεύει επίσης τις πληροφορίες που παρέχονται από τα κράτη μέλη σχετικά με κρατικές παρεμβάσεις στο πλαίσιο της χρηματοπιστωτικής κρίσης[23] και τα στοιχεία για τον διακυβερνητικό δανεισμό. Η Eurostat δημοσιεύει επίσης ένα σημείωμα για το απόθεμα των υποχρεώσεων από εμπορικές πιστώσεις και προκαταβολές[24]. Σύμφωνα με τον τροποποιημένο κανονισμό (ΕΚ) αριθ. 479/2009, τα κράτη μέλη γνωστοποιούν τα πραγματικά στοιχεία του ελλείμματος και του χρέους τους. Κάθε κράτος μέλος δημοσιεύει τα αριθμητικά στοιχεία για το έλλειμμα και το χρέος σε εθνικό επίπεδο. Τα περισσότερα κράτη μέλη γνωστοποίησαν στην Eurostat ότι θα δημοσιεύσουν όλους τους κοινοποιούμενους πίνακές τους. Πέντε κράτη μέλη δημοσιεύουν μόνο ορισμένους από τους κοινοποιούμενους πίνακες και ένα κράτος μέλος, η Γαλλία, δεν δημοσιεύει πίνακες της ΔΥΕ σε εθνικό επίπεδο. 2.3.2. Επιφυλάξεις σχετικά με την ποιότητα των στοιχείων Η Eurostat εξέφρασε επιφύλαξη για τα στοιχεία που υποβλήθηκαν στην κοινοποίηση ΔΥΕ του Οκτωβρίου 2013 από ένα κράτος μέλος. Αυστρία: Η Eurostat εκφράζει επιφύλαξη για την ποιότητα των στοιχείων που γνωστοποίησε η Αυστρία, λόγω ασαφειών όσον αφορά τον στατιστικό αντίκτυπο των συμπερασμάτων της έκθεσης της Ομοσπονδιακής Ελεγκτικής Υπηρεσίας για το ομόσπονδο κράτος του Salzburg, η οποία δημοσιεύθηκε στις 9 Οκτωβρίου 2013. Η έκθεση αποκάλυψε ελλείψεις σε σχέση με τη δημοσιονομική διαχείριση και την πληρότητα των δημόσιων λογαριασμών του ομόσπονδου κράτους του Salzburg. Οι στατιστικές επιπτώσεις του ελέγχου στα στοιχεία ΔΥΕ διερευνώνται από τη στατιστική υπηρεσία της Αυστρίας σε συνεργασία με τη Eurostat, προκειμένου να αποσαφηνιστούν οι ακριβείς επιπτώσεις το 2012 καθώς και τα προηγούμενα έτη. Είναι πιθανό αυτό να οδηγήσει σε προς τα πάνω αναθεώρηση του δημόσιου χρέους κατά έως και 0,5% του ΑΕΠ, με μικρότερες αναθεωρήσεις στο δημόσιο έλλειμμα, βάσει των διαθέσιμων πληροφοριών σε αυτή τη φάση. 2.3.3. Τροποποιήσεις των υποβληθέντων στοιχείων Η Eurostat δεν τροποποίησε τα στοιχεία που υπέβαλαν τα κράτη μέλη στις κοινοποιήσεις ΔΥΕ του Απριλίου και του Οκτωβρίου 2013. 2.3.4. Δημοσίευση μεταδεδομένων (πίνακες απογραφής[25]) Ο τροποποιημένος κανονισμός (EΚ) αριθ. 479/2009 ορίζει ότι οι πίνακες απογραφής της ΔΥΕ συγκαταλέγονται στις στατιστικές πληροφορίες που πρέπει να παρέχουν τα κράτη μέλη, ώστε η Eurostat να είναι σε θέση να ελέγχει τη συμμόρφωση με τους κανόνες του ΕΣΛ 95. Ορίζει, περαιτέρω, ότι η δημοσίευση αυτών των πινάκων απογραφής σε εθνικό επίπεδο είναι υποχρεωτική. Η Eurostat έχει δημοσιεύσει τους πίνακες απογραφής όλων των κρατών μελών, με εξαίρεση την Κροατία που προσχώρησε στην ΕΕ την 1η Ιουλίου 2013. Εκτός από το Λουξεμβούργο και τις Κάτω Χώρες, όλα τα κράτη μέλη δήλωσαν ότι έχουν δημοσιεύσει τους πίνακες απογραφής της ΔΥΕ σε εθνικό επίπεδο. Το 2012, η Eurostat δημιούργησε μια νέα μορφή πινάκων απογραφής της ΔΥΕ που συνεπάγεται διαρθρωτικές αλλαγές και απαιτεί πιο λεπτομερείς πληροφορίες (για παράδειγμα όσον αφορά τις διαδικασίες κατάρτισης, την οριοθέτηση του δημόσιου τομέα, συγκεκριμένες συναλλαγές, τη διαχείριση ποιότητας και τις αποτελεσματικές πηγές δεδομένων κλπ.). Οι νέοι πίνακες απογραφής της ΔΥΕ θα δημοσιευθούν από τη Eurostat έως το τέλος του 2013. 3. Συμπεράσματα Η Eurostat αναγνωρίζει συνολικές βελτιώσεις στη συνέπεια και την πληρότητα των υποβαλλόμενων δεδομένων. Ωστόσο, ορισμένα ζητήματα παραμένουν, και τα κράτη μέλη πρέπει να εντείνουν τις προσπάθειές τους για τη βελτίωση της κάλυψης και της ποιότητας των στοιχείων περί εμπορικών πιστώσεων και την πληρότητα των στοιχείων όσον αφορά υποεθνικά κυβερνητικά επίπεδα. Συγκεκριμένα, αυτό ισχύει για το Βέλγιο, τη Δανία, τη Γερμανία, την Ιρλανδία, την Ελλάδα, τη Γαλλία, την Κροατία, την Ιταλία, την Κύπρο, τη Μάλτα, τις Κάτω Χώρες, την Αυστρία και το Ηνωμένο Βασίλειο. Το 2013, η Eurostat εξέφρασε επιφύλαξη για τα στοιχεία που υποβλήθηκαν κατά την κοινοποίηση ΔΥΕ του Οκτωβρίου 2013 για την Αυστρία. Συνολικά, η Eurostat συμπεραίνει ότι η πρόοδος όσον αφορά την ποιότητα των δημοσιονομικών στοιχείων που υποβάλλονται συνεχίστηκε το 2013. Γενικά, τα κράτη μέλη παρείχαν καλύτερες πληροφορίες, τόσο στους πίνακες γνωστοποίησης της ΔΥΕ όσο και σε άλλες σχετικές στατιστικές καταγραφές. [1] ΕΕ L 145 της 10.6.2009, σ. 1. [2] COM(2013) 88 τελικό. [3] ΕΕ L 310 της 30.11.1996, σ. 1. [4] Άρθρο 3 παράγραφοι 1 και 3 του τροποποιημένου κανονισμού (ΕΚ) αριθ. 479/2009. [5] Βλέπε δηλώσεις στα πρακτικά του Συμβουλίου της 22ας Νοεμβρίου 1993: https://webgate.ec.europa.eu/fpfis/mwikis/gfs/images/e/e7/Statements_9817.en93.pdf [6] Η παροχή προβλεπόμενων στοιχείων στους πίνακες της ΔΥΕ, εκτός των πινάκων 1 και 2Α, δεν απαιτείται ρητώς στον κανονισμό (ΕΚ) αριθ. 479/2009 του Συμβουλίου, όπως έχει τροποποιηθεί. [7] Οι πίνακες γνωστοποίησης της ΔΥΕ που ανέφεραν τα κράτη μέλη είναι διαθέσιμοι στον δικτυακό τόπο της Eurostat.: Βλέπε σχετικά: http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables [8] Το εν λόγω ερωτηματολόγιο περιλαμβάνει δεκατρία τμήματα, στα οποία ζητούνται ποσοτικά και μερικές φορές ποιοτικά στοιχεία για αρκετούς τομείς, όπως οι φορολογικές συναλλαγές και οι συναλλαγές κοινωνικών εισφορών και οι συναλλαγές με την ΕΕ, η αγορά στρατιωτικού εξοπλισμού, οι κρατικές εγγυήσεις, οι παραγραφές χρηματοπιστωτικών απαιτήσεων, οι εισφορές κεφαλαίου από το κράτος σε δημόσιες επιχειρήσεις, οι συμπράξεις δημόσιου και ιδιωτικού τομέα κτλ. [9] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2012_final.pdf [10] Σύμφωνα με το πρωτόκολλο για τη διαδικασία υπερβολικού ελλείμματος που προσαρτάται στη συνθήκη ΕΚ, δημόσιο χρέος είναι το ενοποιημένο ακαθάριστο χρέος όλου του ευρύτερου δημόσιου τομέα που εκκρεμεί στο τέλος του έτους (σε ονομαστική αξία). Σύμφωνα με τον κανονισμό (ΕΚ) αριθ. 479/2009, όπως τροποποιήθηκε, περιλαμβάνει τις ακόλουθες κατηγορίες: νομισματική κυκλοφορία και καταθέσεις (AF.2), τίτλοι πλην μετοχών, με εξαίρεση τα παράγωγα χρηματοοικονομικά προϊόντα (AF.33), και δάνεια (AF.4). [11] Βλέπε σημείο 2.1. [12] Ενώ οι τυπικές επισκέψεις διαλόγου αποσκοπούν στην επανεξέταση πραγματικών στοιχείων και πηγών, στην εξέταση μεθοδολογικών ζητημάτων και στην αξιολόγηση της συμμόρφωσης με τους λογιστικούς κανόνες, ο στόχος των ανάντη επισκέψεων είναι η εξέταση της ποιότητας των πρωτογενών πηγών δημόσιων λογιστικών στοιχείων και των διαδικασιών κοινοποίησης. [13] Βλέπε σχετικά: http://epp.eurostat.ec.europa.eu/portal/page/portal/government_finance_statistics/methodology/advice_member_states [14] Βλέπε σχετικά: http://epp.eurostat.ec.europa.eu/portal/page/portal/product_details/publication?p_product_code=KS-RA-13-003 [15] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/ESTAT-decision-low_inter_rate_loans-annex_2013-01-16.pdf [16] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/Eurostat_Decision_on_ESM.pdf [17] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/ESTAT-decision-Criteria_for_classif_of_gov_capital_injec.pdf [18] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/ESTAT_decision-Suppl_on_conting_liab_EDP_Q.pdf [19] ΕΕ L 306 της 23.11.2011, σ. 41. [20] Βλέπε:http://epp.eurostat.ec.europa.eu/cache/ITY_PUBLIC/2-22042013-AP/EN/2-22042013-AP-EN.PDF [21] Βλέπε:http://epp.eurostat.ec.europa.eu/cache/ITY_PUBLIC/2-21102013-AP/EN/2-21102013-AP-EN.PDF [22] Βλέπε σχετικά: http://epp.eurostat.ec.europa.eu/portal/page/portal/product_details/publication?p_product_code=STOCK_FLOW_2013_OCThttp://epp.eurostat.ec.europa.eu/portal/page/portal/product_details/publication?p_product_code=STOCK_FLOW_2013_OCT [23] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf [24] Βλέπε σχετικά: http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2012.pdf [25] Πίνακες απογραφής των μεθόδων, των διαδικασιών και των πηγών που χρησιμοποιήθηκαν για τη σύνθεση των πραγματικών στοιχείων για το έλλειμμα και το χρέος και οι σχετικοί δημόσιοι λογαριασμοί.